Document ID: 32008R0273

REGOLAMENT TAL-KUMMISSJONI (KE) Nru 273/2008
tal-5 ta' Marzu 2008
li jistipula regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta’ metodi għall-analiżi u għall-evalwazzjoni tal-kwalità tal-ħalib u tal-prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u b’mod partikolari l-Artikoli 10 u 15 u l-Artikoli 26(3), 29(1) u 31(4) tiegħu,
Billi:
(1)
Ir-Regolament tal-Kummissjoni (KE) Nru 213/2001 (2) jistipula regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta’ metodi għall-analiżi u għall-evalwazzjoni tal-kwalità tal-ħalib u tal-prodotti tal-ħalib. Fid-dawl ta’ żviluppi tekniċi fil-qasam tal-metodoloġija analitika jeħtieġ li jsiru iktar tibdiliet sostanzjali. Fl-interess taċ-ċarezza u ta’ l-effiċjenza u minħabba n-numru u n-natura teknika ta’ l-emendi, ir-Regolament (KE) Nru 213/2001 għandu jitħassar u jiġi sostitwit b’regolament ġdid.
(2)
Ir-rekwiżiti ta’ l-għamla u tal-kwalità għall-ħalib u għall-prodotti tal-ħalib stipulati skond l-arranġamenti kif jipprovdi r-Regolament (KE) Nru 1255/1999 għandhom ikunu vverifikati biex jiġi żgurat li tinżamm konformità stretta magħhom.
(3)
Il-metodi ta’ referenza għal dawn il-verifiki spiss huma metodi ppubblikati minn organizzazzjonijiet internazzjonali bħal ma huma l-Kumitat Ewropew għall-Istandardizzazzjoni (CEN), il-Federazzjoni Internazzjonali tal-Prodotti tal-Ħalib (IDF), l-Organizzazzjoni Internazzjonali ta’ l-Istandardizzazzjoni (ISO) u l-Assoċjazzjoni Xjentifika ddedikata għall-Eċċellenza Analitika (AOAC International), li jiġu aġġornati regolarment minn dawn l-organizzazzjonijiet. F’xi każijiet jiġi stipulat metodu ta’ referenza tal-Komunità, filwaqt li f’każijiet oħra ma jkun speċifikat l-ebda metodu ta’ referenza fir-regoli Komunitarji. Sabiex ikun żgurat li metodi ta’ referenza jiġu applikati b’mod uniformi għandha titfassal lista ta’ metodi ta’ referenza u għandu jiġi dispost li l-Kummissjoni tadatta din il-lista fejn meħtieġ.
(4)
L-użu ta’ metodi ta’ rutina m’għandux jiġi eskluż. Għalhekk kundizzjonijiet minimi għall-użu tagħhom għandhom jiġu speċifikati.
(5)
Proċeduri komuni għandhom ukoll jiġu stabbiliti biex tkun żgurata prattika uniformi fl-evalwazzjoni tar-riżultati ta’ analiżi, fl-evalwazzjoni sensorja tal-prodotti kkonċernati u fl-eżami mill-ġdid ta’ riżultati li dwarhom kien hemm nuqqas ta’ qbil.
(6)
Għal xi analiżijiet, bħalissa għad m’hemm l-ebda metodu ta’ referenza aċċettat internazzjonalment li ġie validat u għalhekk m’hemm l-ebda informazzjoni disponibbli dwar il-varjazzjoni bejn il-laboratorji ta’ riżultati analitiċi. Għalhekk għandhom jiġu stipulati metodi tal-Komunità, li ġew validati skond regoli stabbiliti internazzjonalment u għandhom jiġu applikati bħala metodi ta’ referenza.
(7)
Ir-Regolament tal-Kummissjoni (KE) Nru 1898/2005 (3) jistipula regoli dettaljati għall-implimentazzjoni tar-Regolament tal-Kunsill (KE) Nru 1255/1999 fejn jidħlu miżuri għat-trasferiment ta’ krema, butir u butir ikkonċentrat fis-suq tal-Komunità u jipprovdi għall-ittraċċar ta’ krema, butir u butir ikkonċentrat f’ċerti ċirkustanzi biex jiġi żgurat l-użu aħħari sew ta’ dawn il-prodotti. L-ittraċċar huwa importanti għat-tħaddim tajjeb ta’ l-iskema. Sabiex jiġi żgurat li l-operaturi li qed jieħdu sehem fiha jirċievu trattament indaqs, għandhom jiġu stabbiliti metodi komuni li jiddeterminaw uħud minn dawn it-tracers.
(8)
Skond l-Artikolu 9 tar-Regolament (KE) Nru 1255/1999, tista’ tingħata għajnuna għall-ħażna privata ta’ ġobnijiet magħmula mill-ħalib tan-nagħaġ. Jista’ jingħata rimborż speċjali għall-istess prodotti skond l-Artikolu 31 ta’ dan ir-Regolament. Ġobnijiet magħmula mill-ħalib tan-nagħaġ, mill-ħalib tal-mogħoż, mill-ħalib tal-buflu u taħlitiet ta’ ħalib tan-nagħaġ, tal-mogħoż u tal-buflu jistgħu jiġu impurtati fil-Komunità skond arranġamenti preferenzjali minn ċerti pajjiżi terzi. Minħabba f’dan ta’ hawn fuq jinħtieġu kontrolli xierqa biex jiġi żgurat li l-ebda ħalib tal-baqra ma jkun ġie inkorporat fil-prodotti kkonċernati. Għalhekk għandu jiġi stabbilit metodu ta’ referenza tal-Komunità biex jinstab ħalib tal-baqra, mingħajr preġudizzju għall-użu ta’ metodi ta’ rutina, sakemm dawn ikunu konformi ma’ ċerti kriterji.
(9)
Skond ir-Regolament tal-Kummissjoni (KE) Nru 2921/90 ta’ l-10 ta’ Ottubru 1990 dwar għajnuna għall-produzzjoni ta’ każeina u każeinati mill-ħalib xkumat (4), l-assenza ta’ koliformi għandha tiġi misjuba. Il-metodu ta’ referenza aċċettat internazzjonalment biex ikunu misjuba koliformi fil-ħalib u fil-prodotti tal-ħalib huwa ISO 4831. Metodu ta’ referenza tal-Komunità biex jinstabu l-koliformi ġie stabbilit fuq il-bażi ta’ l-istandard imsemmi hawn fuq.
(10)
Ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura ta’ tariffi u statistika u dwar it-Tariffa Komuni Doganali (5) għandu provedimenti għal rati differenti ta’ dazju għal prodotti ta’ l-għalf kompost li jaqgħu taħt it-titolu tat-tariffa Nru 2309, skond il-kontenut tal-prodott tal-ħalib li fihom. Biex jiġi żgurat li r-regoli msemmija jkunu applikati b’mod uniformi, metodu ġeneralment aċċettat biex janalizza l-kontenut ta’ lattożju għandu jiġi stipulat għall-użu obbligatorju fl-Istati Membri kollha.
(11)
Skond ir-Regolament (KE) Nru 1255/1999, il-butir u t-trab tal-ħalib xkumat maħsuba bħala intervent jew, fil-każ tat-trab tal-ħalib, bħala għalf għall-annimali, għandhom jissodisfaw ċerti rekwiżiti ta’ kwalità. Metodi ta’ referenza għandhom jiġu stipulati biex ikun ivverifikat li dawn ir-rekwiżiti qed jitħarsu.
(12)
Uħud mill-metodi huma mdaħħla għall-ewwel darba f’dan ir-Regolament. Għandu jkun previst perjodu suffiċjenti minn meta dan ir-Regolament jidħol fis-seħħ sabiex il-laboratorji jkunu jistgħu jintroduċu u jużaw dawn il-metodi ġodda b’mod korrett. Kull meta metodu referenza li hemm referenza għalih f’Anness I jiġi rivedut u ppublikat mill-Organizzazzjoni għall-Iżvilupp ta’ l-Istandards, il-laboratorji għandu jingħatalhom sitt xhur biex jaġġornaw il-proċeduri analitiċi tagħhom biex jikkonformaw ma’ l-istandard il-ġdid.
(13)
Il-miżuri pprovduti f’dan ir-Regolament huma skond l-opinjoni tal-Kumitat ta’ Ġestjoni tal-Ħalib u l-Prodotti tal-Ħalib,
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Is-suġġett u l-ambitu
1. Dan ir-Regolament jistipula ċerti metodi ta’ referenza għall-analiżi kimika, fiżika u mikrobijoloġika u għall-evalwazzjoni sensorja tal-ħalib u tal-prodotti tal-ħalib li għandhom jintużaw skond l-arranġamenti pprovduti fl-organizzazzjoni komuni tas-suq tal-ħalib u tal-prodotti tal-ħalib stabbiliti mir-Regolament (KE) Nru 1255/1999 u r-regoli biex jiġu applikati dawn il-metodi.
2. Il-lista tal-metodi ta’ referenza applikabbli għall-analiżi kif imsemmija fil-paragrafu 1 hija stipulata fl-Anness I ta’ dan ir-Regolament.
3. Il-Kummissjoni għandha taġġorna l-lista skond il-proċedura stipulata fl-Artikolu 42 tar-Regolament (KE) Nru 1255/1999.
Artikolu 2
Metodi ta’ rutina
Metodi ta’ rutina jistgħu jintużaw għall-analiżijiet meħtieġa mir-regoli tal-Komunità sakemm dawn ikunu kkalibrati sew u kkontrollati regolarment mal-metodu ta’ referenza. Ir-riżultati għandhom jiġu mqabbla fil-waqt li jiġu meqjusa l-preġudizzju kostanti, ir-ripetibbiltà u r-riproduċibbiltà.
F’każijiet ta’ nuqqas ta’ qbil, ir-riżultati miksuba bil-metodu ta’ referenza għandhom ikunu deċiżivi.
L-Istati Membri għandhom jinfurmaw lill-Kummissjoni dwar l-użu ta’ metodi ta’ rutina fl-analiżi msemmija fl-Artikolu 1.
KAPITOLU II
METODI TA’ ANALIżI
Artikolu 3
Evalwazzjoni ta’ konformità ta’ kunsinna ma’ limitu legali
Ħlief għall-analiżi ta’ tracers, L-Anness II ta’ dan ir-Regolament għandu japplika sabiex tkun definita konformità mar-rekwiżiti legali ta’ kompożizzjoni.
Artikolu 4
Evalwazzjoni sensorja
1. Għall-ħalib u għall-prodotti tal-ħalib ħlief għall-butir għal ħażna pubblika, il-metodu ta’ referenza li għandu jintuża mill-Istati Membri għall-evalwazzjoni sensorja għandu jkun jew IDF standard 99C:1997 jew metodi oħra komparabbli li huma għandhom jgħarrfu bihom lill-Kummissjoni.
Il-proċeduri deskritti fl-Anness III għandhom jiġu applikati biex tkun ikkontrollata l-ħidma ta’ l-assessuri u kemm wieħed jista’ jafda r-riżultati ta’ l-analiżi sensorji.
2. Għall-butir għal ħażna pubblika, il-proċeduri deskritti fl-Anness III għandhom jiġu applikati biex tkun ikkontrollata l-ħidma ta’ l-assessuri u kemm wieħed jista’ jafda r-riżultati ta’ l-analiżi sensorji.
Il-proċeduri stipulati fl-Anness IV għandhom jiġu applikati bħala metodu ta’ referenza għall-evalwazzjoni sensorja.
Artikolu 5
Tracers
1. Il-metodu ta’ analiżi stipulat fl-Anness V għandu jintuża bħala l-metodu ta’ referenza biex ikun iddeterminat il-kontenut ta’ trigliċerida ta’ aċidu enantiku fil-butir, fiż-żejt tal-butir u fil-krema.
2. Il-metodu ta’ analiżi stipulat fl-Anness VI għandu jintuża bħala l-metodu ta’ referenza biex tkun iddeterminata l-vanillina fil-butir ikkonċentrat, fil-butir u fil-krema.
3. Il-metodu ta’ analiżi stipulat fl-Anness VII għandu jintuża bħala l-metodu ta’ referenza biex ikun iddeterminat il-kontenut ta’ etil ester tal-beta-apo-8’ ta’ l-aċidu karoteniku tal-butir ikkonċentrat u l-butir.
4. Il-metodu ta’ analiżi stipulat fl-Anness VIII għandu jintuża bħala l-metodu ta’ referenza biex ikun iddeterminat il-kontenut ta’ β-sitosterol jew stigmasterol tal-butir u tal-butir ikkonċentrat.
5. Il-butir ikkonċentrat, il-butir u l-krema jkunu meqjusa ttraċċjati b’konformità mar-regoli rilevanti tal-Komunità jekk ir-riżultati miksuba jkunu skond l-ispeċifikazzjonijiet ta’ punti 10 u 11 ta’ l-Anness V u punt 8 ta’ l-Annessi VI, VII u VIII.
Artikolu 6
Sejba ta’ każeina tal-ħalib tal-baqar
1. Il-metodu ta’ referenza għall-analiżi stipulat fl-Anness IX għandu jintuża biex jiżgura li ġobon magħmul esklużivament mill-ħalib tan-nagħaġ, mill-ħalib tal-mogħoż jew mill-ħalib tal-buflu jew minn taħlita ta’ ħalib tan-nagħaġ, tal-mogħoż u tal-buflu ma jkunx fih każeina tal-ħalib tal-baqar.
Il-każeina tal-ħalib tal-baqar titqies preżenti jekk il-kontenut tal-każeina tal-ħalib tal-baqar fil-kampjun analizzat ikun daqs jew ogħla mill-kontenut tal-kampjun ta’ riferenza li fih 1 % ta’ ħalib tal-baqar kif stipulat fl-Anness IX.
2. Metodi ta’ rutina għas-sejba ta’ każeina tal-ħalib tal-baqar fil-ġobnijiet imsemmija fil-paragrafu 1 jistgħu jintużaw sakemm:
(a)
il-limitu tas-sejba jkun massimu ta’ 0,5 % u
(b)
ma hemmx riżultati pożittivi foloz u
(c)
il-każeina tal-ħalib tal-baqar tinstab bis-sensittività rikjesta anke wara perjodi twal ta’ mmaturar, kif jista’ jiġri f’kundizzjonijiet kummerċjali tas-soltu.
Jekk xi wieħed mir-rekwiżiti msemmija hawn fuq ma jintlaħaqx, il-metodi ta’ referenza stipulati fl-Anness IX għandhom jiġu użati.
Artikolu 7
Sejba ta’ koliformi
Koliformi fil-butir, fit-trab tal-ħalib xkumat, fil-każeina u fil-każeinati għandhom jinstabu skond il-metodu ta’ referenza stipulat fl-Anness X.
Artikolu 8
Determinazzjoni tal-kontenut ta’ lattożju
Il-kontenut ta’ lattożju tal-prodotti mniżżla fil-kodiċi CN 2309 għandu jiġi ddeterminat skond il-metodu ta’ referenza stipulat fl-Anness XI.
Artikolu 9
Sejba tat-tames tax-xorrox
1. It-tames tax-xorrox fit-trab tal-ħalib xkumat maħsub għal ħażna pubblika għandu jinstab skond il-metodu ta’ referenza stipulat fl-Anness XII.
2. It-tames tax-xorrox fit-trab tal-ħalib xkumat u taħlitiet maħsuba bħala għalf għall-annimali għandu jinstab skond il-metodu ta’ referenza stipulat fl-Anness XII. Fil-każ ta’ sejba ta’ tames tax-xorrox, l-Anness XIII għandu jiġi implimentat.
Artikolu 10
Sejba ta’ xorrox tal-butir
Ix-xorrox tal-butir fit-trab tal-ħalib xkumat għandu jinstab skond il-metodu ta’ referenza stipulat fl-Anness XIV.
Artikolu 11
Sejba ta’ residwi antimikrobijotiċi
Residwi antimikrobiċi fit-trab tal-ħalib xkumat għandhom jinstabu skond il-metodu ta’ referenza stipulat fl-Anness XV.
Artikolu 12
Determinazzjoni tal-kontenut tat-trab tal-ħalib xkumat
Il-kontenut tat-trab tal-ħalib xkumat fl-għalf kompost għandu jkun iddeterminat skond il-metodu ta’ referenza stipulat fl-Anness XVI.
Artikolu 13
Sejba ta’ lamtu
Il-lamtu fit-trab tal-ħalib xkumat, fit-trab tal-ħalib żnaturat u fl-għalf kompost għandu jinstab skond il-metodu ta’ referenza stipulat fl-Anness XVII.
Artikolu 14
Determinazzjoni tal-kontenut ta’ ilma fil-krema mnixxfa
Il-kontenut ta’ ilma fil-krema mnixxfa għandu jiġi ddeterminat skond il-metodu ta’ referenza stipulat fl-Anness XVIII.
Artikolu 15
Determinazzjoni tal-kontenut ta’ ilma fit-trab aċidu tax-xorrox tal-butir
Il-kontenut ta’ ilma fit-trab aċidu tax-xorrox tal-butir maħsub għall-użu fl-għalf għandu jiġi ddeterminat skond il-metodu ta’ referenza stipulat fl-Anness XIX.
Artikolu 16
Determinazzjoni tas-safa tax-xaħam tal-ħalib
Is-safa tax-xaħam tal-ħalib għandha tiġi ddeterminata skond il-metodu ta’ referenza stipulat fl-Anness XX.
KAPITOLU III
DISPOŻIZZJONIJIET ĠENERALI U FINALI
Artikolu 17
Garanzija tal-kwalità
L-analiżi għandhom isiru f’laboratorji li għandhom sistema analitika ta’ garanzija tal-kwalità li tinkludi proċeduri interni ta’ kontroll tal-kwalità. Laboratorji li m’humiex akkreditati għandhom jieħdu sehem fi skemi ta’ ttestjar ta’ profiċjenza ta’ l-inqas darba fis-sena u r-riżultati miksuba minnhom m’għandhomx jiddevjaw b’iżjed minn 2σR (id-devjazzjoni standard tar-riproduċibbiltà tal-metodu ta’ referenza) mill-valur li hemm kunsens fuqu. Deskrizzjoni dettaljata tas-sistemi użati għandhom ikunu disponibbli għall-konsultazzjoni fil-laboratorju.
Laboratorji li huma akkreditati skond l-istandards imsemmija fl-Artikolu 12 tar-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifika ta’ konformità mal-liġi ta’ l-għalf u l-ikel, mas-saħħa ta’ l-annimali u mar-regoli (6) dwar il-benessri ta’ l-annimali jkunu eżentati mill-obbligu li jieħdu sehem fl-ittestjar ta’ profiċjenza.
Artikolu 18
Teħid ta’ kampjuni u nuqqas ta’ qbil dwar ir-riżultati ta’ l-analiżi
1. It-teħid ta’ kampjuni għandu jsir skond ir-regolament rilevanti għall-prodott li qed jiġi eżaminat. Jekk ma jiġux preżentati dispożizzjonijiet għat-teħid ta’ kampjuni, allura d-dispożizzjoni mogħtija fl-ISO 707 | IDF 50, Il-Ħalib u l-prodotti tal-ħalib - Gwida għat-teħid ta’ kampjuni, għandha tintuża.
2. Ir-rapporti tal-laboratorju dwar ir-riżultati ta’ l-analiżi għandhom ikollhom informazzjoni biżżejjed biex issir evalwazzjoni tar-riżultati skond l-Anness II u l-Anness XXI.
3. Kampjuni dduplikati għandhom jittieħdu għall-analiżi meħtieġa mir-regoli tal-Komunità.
4. Il-proċedura deskritta fl-Anness XXI għandha tintuża f’każijiet fejn ir-riżultati ta’xi analiżi ma jiġux aċċettati mill-operatur.
5. Jekk il-produttur jista’ jipprova, fi żmien ħamest ijiem tax-xogħol mit-teħid tal-kampjun, li l-proċedura tat-teħid tal-kampjun ma saritx korrettament it-teħid tal-kampjun għandu jiġi rripetut fejn hu possibbli. Jekk it-teħid tal-kampjun ma jistax jiġi rripetut, il-kunsinna għandha tkun aċċettata.
Artikolu 19
Perjodu ta’ tranżizzjoni
L-evalwazzjoni tal-konformità skond l-Anness II ta’ dan ir-Regolament għandha ssir fi żmien 12-il xahar mid-dħul fis-seħħ tiegħu. L-Istati Membri għandhom jirrapportaw immedjatament lill-Kummissjoni meta jinħtieġ jekk f’dan il-perjodu jiltaqgħu ma’ xi problema kbira fil-proċedura ta’ kontroll statistiku.
Artikolu 20
Tħassir
Ir-Regolament (KE) Nru 213/2001 tħassar.
Ir-referenzi għar-Regolament mħassar għandhom jinftiehmu bħala referenzi għal dan ir-Regolament u għandhom jinqraw skond it-tabella ta’ korrelazzjoni fl-Anness XXII.
Artikolu 21
Dħul fis-seħħ
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan għandu japplika mill-31 ta’ Marzu 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 5 ta' Marzu 2008.

Labels: 0
3
17
6